
			Lehetsz még jobb szülő az enneagrammal!

			„Ann Gadd az enneagramon alapuló, tömör és közérthető szülői útmutatót hozott el nekünk. A könyv az enneagram iránt érdeklődő kezdőknek is élvezetes olvasmány, ugyanakkor a tapasztaltabbak számára is mélyreható ismereteket kínál. A Lehetsz még jobb szülő az enneagrammal! a típusok pozitív jellemzőire összpontosít, ám közben finoman arra ösztönöz, hogy felismerjük azokat a helyzeteket is, amelyekbe a szülői szerepvállalás sajátos stressz­helyzeteiben belekerülünk. Egy 4-es típusú anya gyermeke vagyok; elmondhatom, hogy lenyűgözött a könyv pontossága. Ann megfogalmazása pontosan megragadja, milyen volt a gyerekkorom, és hogy mire lett volna szükségem kisgyermekként. Pszicho­terapeutaként és kétgyerekes anyaként mondom, hogy ez a könyv egy olyan útmutató, amellyel a kicsiknek és a szüleiknek egyaránt segíthetek.

			– Lindsay Fraser MA pár- és családterapeuta, okleveles szexuálterapeuta

			„A Lehetsz még jobb szülő az enneagrammal! Ann Gadd rendkívül értékes hozzájárulása az enneagrammal kapcsolatos irodalom gyorsan bővülő listájához. Ann ismét bebizonyítja, hogy az enneagram nem csupán egy elvont spirituális eszköz, hanem egy olyan rendszer, amelynek segítségével szenvedélyeink a mindennapi élet minden területén megnyilvánulnak. A szülőség rendkívüli kihívásokkal van tele, Ann pedig irigylésre méltóan kedvesen és humorosan magyarázza el, miként szoktunk ezekre a kihívásokra még egy lapáttal rátenni azzal, hogy feleslegesen rontunk önmagunk és a gyermekeink helyzetén. A könyv minden szülőnek segíthet abban, hogy kevesebbet aggódjon, és inkább élvezettel szemlélje gyermekei viselkedését, legyen bármilyen furcsa is.”

			– Frederik Coene PhD enneagramkutató és a Nemzetközi Enneagram Szövetség (International Enneagram Association) tagja

			„Ann könyve, a Lehetsz még jobb szülő az enneagrammal! világos, könnyen érthető olvasmány azok számára, akik tudatos, megértő és elfogadó szülők szeretnének lenni. Az információk egyszerű, de részletes bemutatása élvezetessé és könnyen emészthetővé teszi a könyvet (mondja ezt egy két kisgyerekes 7-es anya!).”

			– Charlotte Haggie egészségügyi és jólléti tanácsadó

			„Egy igazi gyöngyszem! Nemsokára én is szülő leszek, így nagyon örülök annak, hogy a könyv segített felismerni az erősségeimet, és betekintést nyújtott abba is, mire kell odafigyelnem, és hogy saját stresszem és rögzüléseim miként befolyásolhatják a szülő-gyermek kapcsolatot.”

			– Valerie Wanamaker okleveles mentálhigiénés szakember, szex- és párkapcsolati pszichoterapeuta

			„Ann Gadd könyve egyfajta kedvcsináló az enneagrammhoz, amelyben a legfontosabb kapcsolatra, azaz a szülő-gyermek kapcsolatra összpontosít. Mindannyian valakinek a gyermekei vagyunk, ezért ez a könyv mindenki számára érdekes lehet. Gadd lehetővé teszi, hogy mind szülőként, mind gyermekként elgondolkodjunk magunkról. Nem kell ismerned az enneagramot ahhoz, hogy ez a könyv a hasznodra váljék; kapsz egy nézőpontot a szülő-gyermek kapcsolat fontos aspektusairól, és azonnal el is kezdheted alkalmazni. Önmagában egy olyan eszköz, amellyel közelebb kerülhetsz ahhoz, hogy tudatosabb kapcsolatot alakíts ki, és nemcsak a gyermekeiddel, hanem a szüleiddel is.

			Az elveszett gyermekkori üzenetek (a könyv végén találhatók) használata olyan, mintha egy kis varázsport hintenél a kapcsolataidra; próbáld ki, mert minden bizonnyal azt fogod tapasztalni, hogy gyermeked szinte azonnal megnyugszik, és szeretetteljes állapotba kerül!”

			– Patrick Hougaard Simonsen enneagram-coach és NLP-tréner és Annabella Al-Nafusi stresszoldó terapeuta, enneagram-előadó és coach

			„Ez a könyv színtiszta varázslat. Elengedhetetlen és praktikus forrás minden olyan szülő számára, aki szeretne az önfejlesztés útjára lépni és fejlődni – és ezt szeretné gyermekének is. Ann világosan, könnyen érthetően beszél, példákat és leírásokat hoz, amelyekből megismerhetjük a szülők és gyermekek stílusainak egyediségét.”

			– Mary J. Fourie millenniál anya és enneagram-coach

			Bevezetés

			Bárcsak a birtokában lettem volna a veletek itt megosztott információknak akkor, amikor szülővé váltam – sok keserű pillanatot megspóroltam volna. Tudtam volna, hogy a hároméves lányom nem múló hóbortból rendezgeti a varrókészletemet (és szed ráncba engem), hanem azért, mert ő egy 3-as. Tudtam volna azt is, hogy azzal, hogy szigorú szabályok mentén tanulásra kényszerítem a tizenöt éves fiamat, csak ellenállást és lázadást kapok tőle, és sokkal jobban tenném, ha inkább rávezetném arra, hogy milyen következményei vannak a nem tanulásnak, és inkább együtt dolgoznánk ki egy számára megfelelő tanulási rutint.

			Ha akkoriban ismertem volna az enneagram­típusokat, én boldogabb szülő, ők pedig boldogabb gyerekek lettek volna.

			Elmondhatom azonban (természetesen mindenféle elfogultság nélkül!), hogy gyermekeim – akik ma már felnőttek – sokra vitték, de sokakhoz hasonlóan én magam is nagy adag idealizmussal és jelentős gyakorlati készséghiánnyal vágtam bele a szülői szerepbe. Az én gyerekeim aztán sohasem fognak édességet enni, nyilvánvalóan zseniálisak lesznek, mindig kifogástalanul fognak viselkedni, és gyakorlatilag ők fogják megváltani a világot… Az apjuk persze másban nőtt fel, így neki is megvoltak a maga elvárásai és elképzelései a gyerekek nevelését illetően.

			Mennyi energiát és erőfeszítést megspórolhattunk volna, ha jobban a tudatában lettünk volna egyedi és velünk született szülői stílusunknak, ahogyan gyerekeink sajátos erősségeinek és nehézségeinek is.

			Ha kiderítjük, milyen szülők vagyunk, és miért pont olyanok, és ha megértjük gyermekeink érzelmeit is, lépéseket teszünk afelé, hogy jobb szülők – és jobb emberek legyünk. Ha tisztában vagyunk a saját és a gyermekeink egészséges és kevésbé egészséges jellemzőivel, nagyobb esélyünk lesz arra, hogy kiaknázzuk szülői potenciálunkat.

			A könyvben található információk tulajdonképpen személyes használati utasítások: gyerekekhez. Feltárják, hogy kik ők – hogy mi motiválja és inspirálja őket, mitől félnek, és ami a legfontosabb, hogy mi, szülők, hogyan viszonyulunk hozzájuk.

			Saját szülői tapasztalataimat is sokkal könnyebben tudtam volna kezelni:

			1.Ha mélyebben ismertem volna magamat. Azt hittem, ez így is van. Több éven át jártam mindenféle workshopra, a szent légzéstől kezdve a numerológiáig mindenre, és ezek valóban hasznosak voltak, de egyik sem volt annyira mélyreható, fejlődésre ösztökélő és feltáró, mint az enneagram megismerése.

			2.Ha értettem volna, mi mozgatja a gyermekeimet. Gyakran elgondolkodtam azon, hogy egy szülőpár egyformán nevelt két gyereke hogyan lehet ennyire más.

			Szülőként hajlamosak vagyunk azt hinni, hogy a gyereknevelésnek egyetlen helyes módja van. Ha azonban a te módszered radikálisan eltér a párod módszerétől, felmerülhet benned a kérdés, hogy vajon melyik a helyes. Melyik stílustól lesz boldogabb és érzelmileg egészségesebb a gyermeked? Talán meglep, hogy az enneagram segítségével kilenc különböző nevelési stílust tudunk megkülönböz­tetni, és mindegyiknek megvannak a maguk pozitív és kevésbé eredményes jellemzői is, amelyeket a család gyermekei másként élhetnek meg.

			Felnőttként a személyiséged befolyásolja, hogy miként tekintesz az élet egyes területeire – ez ugyanis egyfajta szűrőként működik. Szülői szerepünkben pedig hajlamosak vagyunk hangsúlyozni azokat az aspektusokat, amelyekkel összhangban vagyunk, és háttérbe szorítani azokat, amelyekkel nem. Ha gyermeked személyisége eltér a tiedtől, akkor gondot okozhat megérteni, mi áll a viselkedése hátterében. A 7-es szülő (a lelkes) például szereti a kalandokat, keresi az ingereket – és nem riad vissza attól sem, hogy ő legyen a figyelem középpontjában. Lehet azonban, hogy a gyermeke egy csendes 5-ös, aki szeret a háttérben maradni, és kerüli a „felületes” társasági össze­jöveteleket. A gyermek személyiség­típusának megértése kell ahhoz, hogy a szülő bölcsebben cselekedjen és megértőbben viszonyuljon a gyermekéhez.

			Azt is el kell mondanom, hogy szerintem nem a szülők alakítják ki gyermekeik személyiség­típusát, befolyásolhatják viszont enneagram szerinti típusuk egészséges vagy egészségtelen aspektusainak fejlődését. A traumatikus gyermekkor hatására nagyobb valószínűséggel lesz a gyermek stresszes, akinek nehézséget okoz az, hogy hozzáférjen típusa integrált (tudatos) aspektusaihoz (az enneagram rendszerében az integrált [egészséges] személyiség az önismereti fejlődés magas szintjét jelenti – a ford.). Az előtt a gyermek előtt azonban, aki érezte, hogy szeretik, gondoskodnak róla, meghallgatják, sokkal simább út áll.

			Fontos megérteni azt is, hogy az egy családban felnövő gyerekek másképp élik meg szüleik viselkedését, nevelési szokásait – ez attól függ, hogy milyen környezeti hatásokkal, stresszel találkoznak a formálódás éveiben.

			Az enneagram sokkal több, mint egyszerű személyiség­profil-elemzés. Az enneagram spirituális és pszichológiai útmutató, amely segít ráirányítani a figyelmet azokra a részeinkre, amelyeknek nem vagyunk a tudatában, és lehetővé teszi, hogy mi magunk legyünk a változás motorjai. Megtapasztaltam annak rendkívüli előnyeit, hogy milyen az, amikor végre mélyebb szinten értem a gyermekeimet. Saját típusom megismerése által pedig arra is rájöttem, hogy milyen lehetőségek és buktatók rejlenek a szülőségemben. Gyermekeim és a férjem is egyetért abban, hogy az enneagram megismerése jelentősen hozzájárult családunk boldogságához, annak ellenére, hogy utunk során előfordult néhány téves típus­meghatározás.

			Az enneagram segítségével a lehető legjobb szülő lehetsz – ami egy igazán remek kezdetet jelent a gyermeked számára.


		

	
		
			1. rész 
A szülői szerep és az enneagram

			1. Enneagram, avagy a szülőség mikéntje

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			Képzeld el, hogy kapsz egy kézikönyvet, amely mindent elmagyaráz neked önmagadról: mi motivál, milyen rejtett elakadásaid vannak, feltárja viselkedésed azon aspektusait, amelyekről nem is tudsz, és azt is, hogy miként viselkedsz stressz­helyzetekben. Ha van egy keretrendszered, amely segít megérteni, mit miért teszel, gondolsz és érzel, és tudatosul benned, melyik utat kell választanod a jobb egészség érdekében, akkor felkészültebb vagy az élet kihívásainak kezelésére. Ha jobb a kapcsolatod önmagaddal, akkor jobb lesz másokkal is – beleértve gyermekedet is. Saját enneagram­típusod ismerete akkor is támogatni fogja a szülői szerepedben való fejlődést, ha gyermeked típusát nem ismered.

			Mi is pontosan az enneagram?

			A személyiség enneagramja kilenc fő személyiség­típusból áll, és mindegyiknek számos árnyalata létezik. Ha nagyon röviden szeretném összefoglalni ennek a nagyon összetett rendszernek a lényegét, akkor azt mondanám, hogy az enneagram kilenc neurózist (egyfajta működésmintát – a szerk.) ír le, amelyek stressz-szintünknek megfelelően nyilvánulnak meg. Az 5-ös, a cerebrális, vagyis gondolkodás­központú típusú neurózis azt diktálja az illetőnek, hogy mindig és mindenben kompetensnek és magabiztosnak kell lennie. De pont amiatt a félelem miatt, hogy nem ilyen, inkompetensnek és alkalmatlannak érezheti magát. Az 5-ös típusban ott van a kapzsiság, mivel a hiánytól való félelem miatt foggal-körömmel ragaszkodik erőforrásaihoz, azt érezve, hogy sosem bizonyulnak elégnek szükségletei kielégítésére. Az 5-ös gyakran fösvény másokkal szemben, például a forrásokat vagy az időt illetően, hajlamos az információk és a vagyontárgyak felhalmozására, attól tartva, hogy mások elveszik tőle. Egy integrált (egészséges) 5-ös ritkán viselkedik így, a stressz hatására azonban előjöhet belőle. Mindegyik enneagramtípus egy bizonyos túlzott szorongásnak tart tükröt.

			Az enneagramról szóló workshopjaim gyakran megkapom a következőt: „Nem szeretném, hogy beskatulyázzanak.” Ezzel teljes mértékben egyetértek. Az enneagram nem erről szól, hanem annak a skatulyának a bemutatásáról, amelyben eleve benne vagy. Az enneagrammal kapcsolatos munka része a típusodra jellemző túlzott szorongás megértése, annak érdekében, hogy azonnal felismerd, amikor előjön. Ha ez sikerül, akkor tudatosan tudsz dolgozni a stressz csökkentésén, így magának a reakciónak a létjogosultságán. Az enneagram egy olyan szent energetikai út, amely megszabadít a sebeinktől és az abból fakadó személyiség­jegyeinktől – megmutatja, miként jöhetünk ki abból a bizonyos skatulyából, hogy végre kiaknázhassuk a lényünkben rejlő legnagyobb lehetőségeket.

			Hogyan tudhatom meg, hogy melyik típusba tartozom?

			Kezdd azzal, hogy elolvasod az összes típus jellemzését, majd végiggondolod, melyik illik rád a legjobban. Ha nem vagy biztos a válaszban, akkor válaszd ki azt, amelyik nem szeretnél lenni. Az adott típus iránti erős ellenérzés is nyomra vezethet. (Én például sosem akartam 9-es lenni – félreértettem, hogy mit is jelent –, ezért igencsak megdöbbentem, hogy miután teszteltem a 3-as, a 7-es és a 6-os típust is, kiderült, hogy tulajdonképpen 9-es vagyok!) Rengeteg forrást és tesztet találsz a neten, vannak ingyenesek és fizetősek. A tesztek hasznosak lehetnek, ám sajnos nem mindig pontosak. Azt javaslom, tölts ki többet, valamint kérdezd meg a barátaidat, a családtagjaidat és a kollégáidat is – mivel ők gyakran olyan dolgokat is észrevesznek és látnak benned, amit te nem. Idővel érezni fogod, melyik a te típusod. Nagyon fontos felismerni azt is, hogy a típusunk nem korlát, egyszerűen csak azt a személyiség­stílust tükrözi, amelyet az alapfélelmeinkre adott válaszként vettünk fel. Ahogyan fejlődünk (egészségesebbé és integráltabbá válunk), elkezdünk hozzáférni az összes típus jellemzőihez. (Kicsit olyan, mintha az amerikai fociban cornerback lennél, de aztán rájössz, hogy valójában bármelyik posztot betöltheted a csapatban. Útközben jövünk rá, milyen sokat tanulhatunk!)

			Mennyi időt vesz igénybe kideríteni, hogy melyik típusba tartozom?

			Vannak, akik szinte azonnal be tudják azonosítani a típusukat, mert elolvasva a jellemzőket úgy érzik, hogy úgymond „megérkeztek”. Természetesen vannak olyanok is, akik lassabban érkeznek meg önmagukhoz. Egyik sem jobb vagy rosszabb. Előfordulhat, hogy egy másik típust vagy típusokat is jellemzőnek tartasz magadra, és végül ki is derül, hogy azok is a személyiséged részei. Ebben az esetben szánd rá az időt a többi típus felfedezésére is, hiszen akkor értheted meg magadat mélyebben, ha tudod, hogy ténylegesen melyikbe tartozol.

			És ha úgy érzem, több típus is jellemző rám?

			Ez igen gyakran megesik. Bár egy adott típussal születünk, és abban is maradunk egész életünkben, a szárnyaknak, a nyújtózási és elengedési pontoknak köszönhetően néhány többi típus vagy akár az összes valamennyi aspektusát is tükrözhetjük (részletesebben lásd itt). Egy idő után érezni fogod, hogy lesz egy típus, amit kifejezetten a magadénak érzel.

			Meg lehet változtatni a típusunkat?

			Nem. Ha 7-esnek születtél, életed végéig 7-es maradsz. Szárnyaid változhatnak, ahogy az ösztönös hajtóerőd (lásd itt) hangsúlya is (habár általában a legfejlettebbet használjuk), de abban az esetben, ha nem tévesen állapítottad meg típusodat, akkor a 7-es örökre veled marad.

			Hány éves kortól lehet megállapítani, hogy egy gyerek melyik típusba tartozik?

			Vannak olyan enneagram-oktatók, akik azt vallják, hogy a gyerekek típusát hétéves kortól lehet megállapítani, azonban az enneagram-típusú viselkedés néhány gyereknél már ennél fiatalabb korban is megmutatkozhat. Egyeseknél viszont csak később lehet megállapítani, csak azután, miután a személyiségük teljesen kiforrott. Ennek oka, hogy sok gyerek, miközben próbál rájönni arra, ki is ő valójában, hajlamos a körülötte lévőket utánozni.

			Fontos, hogy mielőtt nekilátnál kideríteni, melyik típusba tartozik a gyermeked, először legyél tisztában a sajátoddal. Ahogyan könnyen össze­zavarodhatunk saját típusunkat illetően, ugyanúgy könnyen tévedhetünk a gyermekünk típusával kapcsolatosan is, ezért bölcs dolog nyitottnak maradni – fejben és szívben egyaránt.

			

			Melyik a legjobb szülőtípus?

			Az, amelyikben vagy. De tényleg. A gyermeked nem véletlenül lett a gyermeked, te vagy neki a lehető legjobb szülő. Mindegyik típusnak megvannak a maga különlegességei, erősségei és erényei, ahogyan a kihívásai is. Egyik típus sem jobb, mint a másik – csak más. Rajtad áll, hogy mit hozol ki belőle.

			A könyvben található információk a típusodtól függetlenül hozzásegíthetnek ahhoz, hogy minél integráltabb, harmonikusabb szülő legyél – és minél egészségesebb és minél integráltabb a gondolkodásod, az érzéseid és a viselkedésed, annál jobb szülő leszel. Miközben egyre egészségesebb állapotba kerülsz, úgy tudsz egyre többet kihozni a saját típusod adottságaiból, ahogyan a többi típus pozitív jellemzőiből is. A kérdés tehát nem az, hogy melyik típusba tartozol – hanem az, hogy az egészség mellett teszed-e le a voksodat.

			Melyik a legjobb gyerektípus?

			A gyereked típusa már megvan. Az, ami. Rengeteget tanulhatsz belőle, bármelyik is legyen. Szeresd és támogasd a gyermeked, gyermekeid különleges adottságait, gondviselőként pedig segítsd őket abban, hogy a lehető legegészségesebb felnőtté váljanak.

			A típusomat befolyásolhatja a nemem, a kultúrám, a vallásom vagy a neveltetésem?

			Nem – bárki is vagy, bárhogyan azonosítod magadat, típusod jellemzőit hordozod magadban. Ezt nagyon szeretem az enneagramban.

			Figyelmeztetés gyermeked típus­meghatározását illetően

			„Szent meggyőződésünk volt, hogy ötéves lányunk 2-es. Kedves és gondoskodó volt, pont azok a tulajdonságok jellemezték, amelyeket mi magunk is csodálunk. Ahogyan azonban idősebb lett, egyre inkább elkezdett eltolódni a 3-as irányába – kiderült, hogy tényleg az. Van egy 2-es szárnya, tudjuk tehát, hogy honnan jöttek azok a tulajdonságok, de mivel kontrafóbiás 3-as, rosszul értelmeztük a jeleket.” (A szárnyak definícióját itt, a kontrafóbiás típusokat pedig itt találod.)

			Ezért aztán csak nehezen tudtam rávenni magamat, hogy megírjam ezt a könyvet. Bár az enneagram egy olyan eszköz, amely segít abban, hogy integráltabbá és tudatosabbá, ezáltal pedig még jobb szülővé válj, ugyanakkor magában hordozza a címkézés veszélyét, amellyel korlátozod a gyermekedben rejlő potenciált, hiszen a címke hatására akaratlanul is minősíted és keretezed a viselkedését – ahogyan a fenti példában szereplő szülő is tette. Egyáltalán nincs ínyemre, hogy beskatulyázzuk a kisgyerekeket, és az enneagram személyiség­típus-elemzésnek sosem ez volt a célja.

			Lehet, hogy – akár tudat alatt, de – ott dolgozik bennünk az, hogy gyermekünket melyik típusban szeretnénk látni, és el is kezdjük abba az irányba terelni. „Az én Alexem orvos lesz!” Miközben a kis Alex valójában költő szeretne lenni. A szülő tudatos (vagy tudattalan) vágyai szerint egyes viselkedések ösztönözhetők, vagy éppen ellenkezőleg, visszafoghatók. Ahelyett, hogy a szülő elfogadná a gyermekét olyannak, amilyen, megpróbálja befolyásolni és bizonyos viselkedési módok felé terelni. „Azt szeretném, ha Emma olyan sportos lenne, mint én, ezért beírattam kosárlabdára, baseballra és teniszre is…” Miközben lehet, hogy Emma inkább könyvmoly, aki imád a nagymamájával sütögetni.

			Nincs olyan szülői stratégia, amellyel meg tudnánk akadályozni, vagy éppenséggel elő tudnánk segíteni, hogy gyermekünk egy bizonyos enneagram­típusba bekerüljön. A gyerekek számára nagyon káros lehet, ha a szülőnek való megfelelés miatt vesz fel bizonyos lelki vagy viselkedési jellemzőket. A nyomás csak olaj a tűzre, amely tovább fokozza a gyerek túlzott szorongását, és dezintegrációba (a típus alapvető korlátaiba, félelmeibe és kényszeres reakcióiba – a ford.) taszítja. A helyzet azonban az, hogy nem lehet megváltoztatni egyetlen gyermek enneagramját sem. A gyermeked abba a típusba született, amelyikbe születnie kellett – élvezd azt, amilyen, ahelyett, hogy a saját elképzeléseidet próbálnád ráerőltetni. Csakis ez lehet az egészséges élet ösvénye.

			Segít, ha felismerjük, hogy mindannyiunkban ott van az összes típus, de mindenkinél csak egyetlen egy dominál. Ahelyett, hogy címkéket aggatnál a gyermekeidre, használd ki az egyes típusokban rejlő potenciált, és segítsd hozzá őket ahhoz, hogy egészséges felnőtté válhassanak. Legyél nyitott, és ne feledd, hogy tévedni emberi dolog.

			A gyermeked számára az, hogy saját maga fedezze fel, ki is ő valójában, sokkal hatékonyabb önfejlesztési lehetőséget rejt magában, mintha mások mondanák meg neki. Tekints az enneagramra úgy, mint egy eszközre, amelynek segítségével fokozatosan megnyílik gyermeked lénye, te pedig hagyd, hogy felfedezze magát és kibontakozzon.

			Hogyan használd ezt a könyvet?

			A következő fejezetben a könyvben használt enneagrammal kapcsolatos szakkifeje­zéseket és azok magyarázatát találod. A második részben a kilenc, szülőkre és gyermekekre jellemző enneagramtípust ismertetem. Olvasd el a leírásokat alaposan, és remélhetően valamelyikben „meglátod” önmagad és a gyermeked. Ebben a részben bemutatom, milyen irányelvek segíthetnek az integráltabb kapcsolatok kialakításában, valamint, hogy mire kell figyelni, amikor kezdesz kibillenni kiegyen­súlyozott állapotodból (a szakkifejezések magyarázatát itt találod). Ezáltal felismered, hogy mikor vagy stresszes, és mikor viselkedsz leginkább a típusodnak megfelelően. Az enneagram ajándéka nem más, mint ez a tudatosság, amely által „látod”, felismered, hogy hol vagy éppen, és képes leszel tudatos lépésekkel csökkenteni a stressz-szintedet és visszatérni az egészséges élet ösvényére.

			Mindegyik szülői és gyerektípusnak adtam egy igencsak beszédes nevet. Az 1-es típusba tartozó szülő például a „tökéletességre törekvő”, az 1-es gyerek pedig a „jó kisfiú/­kislány”. Ne feledd, hogy a különböző iskolák és különböző szerzők eltérő neveket használnak a típusok leírására. A könyv célját tekintve én olyan neveket választottam, amelyek kifejezetten a nevelési stílusokra és a típusok gyermekkori tapasztalásaira jellemzők, azokat írják le.

			Miután megismerted a szülők és a gyerekek típusait, a harmadik részben a konkrét szülő-gyerek kapcsolatok jellemzőiről olvashatsz – például a 7-es szülő és az 1-es, 2-es vagy 3-as stb. gyerek kapcsolatáról. Ezek a szülő-gyerek kombinációk természetesen csak áttekintések. Számos más tényező is befolyásolja a szülő-gyerek kapcsolatát, például az ösztönvariánsok sorrendje és a szárnyak. Ahogyan a részben található leírásokból kiderül, a kapcsolat egészségének legfontosabb tényezője az egyén integrációs szintje. Azaz minél kevésbé integrált és tudatos a szülő és/­vagy a gyerek, annál nagyobb esély van a konfliktusokra és boldogtalanságra.

			A könyvben szereplő leírások általában a kicsit idősebb gyermekekkel való kapcsolatot vizsgálják, mivel a kisgyermekek típusának meghatározása nem mindig lehetséges, és van, hogy nem is feltétlenül szolgálja az érdeküket. Ha a gyermeked még kicsi, vagy még mindig nem vagy biztos a típusában, érdemes időnként visszatérni a könyvhöz és megnézni, hogy elkezdett-e már kirajzolódni kapcsolatotok dinamikája.

			Hogyan mesélj a gyerekeknek az enneagramról?

			Remélem, a könyv segít rálátni a gyermekeddel való kapcsolatodra, és feltárja azokat a területeket, amelyeken szülőként még dolgoznod kell. A kérdés azonban továbbra is az, hogy miként magyarázhatod el az enneagram­típusokat a gyerekeknek, hogy ők is többet tudhassanak meg magukról és másokról.

			Úgy gondolom, érdemes a gyerekeket is megismertetni az egyes típusok közötti különbségekkel. Segítsük őket ebben! Ha az ő szintjükön magyarázzuk el nekik, akkor nemcsak önmagukat, hanem másokat is jobban megismerhetnek. Annak érdekében, hogy a szülők könnyebben bemutathassák ezt a koncepciót a gyermekeiknek, egy egész könyvsorozatot készítettem, amelyekben szórakoztató módon, illusztrációkkal tarkítva mutatom be a témát, segítve a gyerekeknek megérteni, hogy a különbözőség nem azt jelenti, hogy valaki rossz, és bármelyik típusba is tartozzon, megvan a helye a világban. Ezek a könyvek a típusok egyszerű, de mélyreható elemzését kínálják, és megmutatják egyedi – az érzelmi és mentális egészség felé – vezető útját. Remélem, ezek a kiadványok is hasznos kísérőid lesznek az „enneagram-szülőség” ösvényén.

			Tökéletes Tomi – az 1-es enneagram­típusba tartozó gyerek

			Tökéletes Tomi azt szereti, amikor az otthonában tökéletesség uralkodik, minden rendezett és tiszta. Rendetlen barátja azonban másként vélekedik erről. Vajon érdemes mindig a tökéletességre törekedni, még akkor is, ha amiatt le kell mondani az összes szórakozásról?

			Segítőkész Sára – a 2-es enneagram­típusba tartozó gyerek

			Segítőkész Sára mindig és mindenkinek segít, egy napon azonban rájön, hogy neki is segítségre lenne szüksége! Sára megtanulja, hogy nemcsak másokkal kell törődnie és kedvesnek lennie, hanem önmagával is.

			Sztár Szilvi – a 3-as enneagram­típusba tartozó gyerek

			Sztár Szilvi mindenben a legjobb akar lenni. De mi történik akkor, ha a többi gyerek is remekül teljesít? Szilvi megtanulja, hogy az igazi győzelem nem más, mint a kedvesség.

			Művész Misi – a 4-es enneagram­típusba tartozó gyerek

			Misi eredeti és kreatív, de gyakran érzi magát szomorúnak és meg nem értettnek. Misi rájön, hogy nem kell állandóan azon erőlködnie, hogy különleges és egyedi legyen – hiszen, ahogyan mindenki más, ő is már eleve az!

			Tanulós Timi – az 5-ös enneagram­típusba tartozó gyerek

			Timi szeret új dolgokat tanulni, de barátai néha közbeszólnak. Ha a szobájában marad, csinálhatja a saját dolgát. De mi van, ha emiatt kimarad a játszótéri izgalmakból?

			Óvatos Orsi – a 6-os enneagram­típusba tartozó gyerek

			

			Orsi hűséges és megbízható barát, de félelmei olykor-olykor visszafogják, és nem meri elengedni magát. Orsi megtanul bátorságot gyűjteni, és a félelmei ellenére cselekedni.

			Kalandor Karcsi – a 7-es enneagram­típusba tartozó gyerek

			Kalandor Karcsi imádja a kalandokat, folyamatosan a következőt tervezi. Egy napon azonban lebetegszik, és ágyban kell maradnia – hú, de unalmas! Barátja látogatása azonban feldobja a napját.

			Főnök Feri – a 8-as enneagram­típusba tartozó gyerek

			A játszótéren mindig Feri a főnök. Ha azonban nem tudja elkapni a labdát, sírni kezd! A barátai tudják, milyen bátor – az igazi erő és bátorság azonban ahhoz kell, hogy valaki kedves és finom legyen.

			Békéltető Bori – a 9-es enneagram­típusba tartozó gyerek

			Békéltető Bori nem szeret hangoskodni vagy nagy felhajtást csapni. Ám amikor a barátai egymásnak ugranak, neki is meg kell találnia a hangját. Ő az, aki békét és harmóniát teremt a többiek között.

			És végül, a neheze…

			Ahogyan az öregedés, úgy az enneagrammal való munka sem a puhányoknak való. Mindenki szereti azt hallani, hogy mennyire fantasztikus – és ez így is van, valóban lenyűgözők vagyunk. De (és ez bizony egy igencsak hatalmas „de”) a tudatosság az, ami elhozza a változást (mivel a vállveregetés csak az egót táplálja és benne tart minket abban a bizonyos „skatulyában”. A személyiség enneagramja lehetővé teszi számunkra, hogy a tudatosuljon bennünk, hogy mi az, ami visszafog és meggátol minket abban, hogy a lehető legtöbbet hozzuk ki magunkból. Enneagram­típusunk megismerésével bepillantást nyerünk énünk azon részeinkbe is, amelyeknek létezéséről talán nem is tudtunk.

			A helyzet az, hogy ha túlságosan rajongunk típusunk nagyszerű tulajdonságaiért, és figyelmen kívül hagyjuk a kevésbé kellemeseket, akkor nem lesz igényünk arra, hogy túllépjünk önmagunkon és fejlődjünk. Elakadunk. Ha csak a típusok pozitív tulajdonságairól írnék, akkor bizonyára jobb értékeléseket kapnék a könyvre (ami valljuk be, nagyon is csábító), de ha elkerülöm a nehéz témákat, akkor cserben hagyom azokat az olvasókat, akik fejlődni szeretnének, és meg akarják tudni, miként lehetnek még jobb szülők.

			Az enneagram a típusok egészséges és kevésbé egészséges aspektusait is megmutatja. Ez erről szól. Ha nem így tennénk, az olyan lenne, mintha egyedül ülnénk fel a mérleghintára. Ahhoz, hogy valóban megváltozzunk, meg kell látnunk és el kell fogadnunk típusunk viselkedését, és annak (gyakran kevésbé vonzó) másik oldalát is, méghozzá ítélkezés nélkül. Ha megértjük mindkét oldalt (például, hogy az 1-esek mindenben kiválók akarnak lenni, ám egyszersmind túlságosan kritikusak másokkal szemben) akkor túlléphetünk azokon a berögzüléseinken, amelyek nem szolgálják a javunkat.

			Az enneagram egy csodálatos felismerésforrás, amely segít meglátni valódi önmagadat. Az önismeret és a személyes fejlődés ugródeszkájaként az enneagrammal való munka őszinte önreflexiót és saját egyéniségünk minden aspektusának elismerését igényli. Szükség lesz egy nagy adag, szeretetteljes elfogadásra, amikor a pozitív tulajdonságaid mellett a kevésbé pozitív tulajdonságaidat is feltárod. (Megjegyzés: a humor sokat segít!)

			Ha a körülötted élőkről és a típusukról van szó, az enneagram egy fantasztikus eszköz, nem fegyver. Soha ne használd ítélkezésre vagy megbélyegzésre. Ha a partnered vagy gyermeked fejéhez vágsz valami olyasmit, hogy „ez annyira jellemző a hülye 4-esekre”, az nem fog segíteni célod elérésében – csak feldühíted a szeretteidet, és egyre jobban eltávolodtok egymástól. Ha azonban az enneagramot arra használod, hogy ösztönözd, felvidítsd és inspiráld a másikat és magadat, akkor könyvem elérte a célját.

		

	
		
			Szórakoztató enneagramteszt

			Utad kezdetén végezd el ezt a tesztet.

			•Olvasd át gyorsan a lenti listát.

			•Karikázz be tizenkét olyan szót és kifejezést, amelyek szerinted a leginkább illenek rád, amilyennek a leginkább látod magadat most és láttad magadat a múltban (ne az alapján karikázz, hogy milyennek szeretnéd látni magadat a jövőben).

			•A következő táblázatokban keresd meg azt a típust, amelyben az általad bekarikázott szavak szerepelnek, és jelöld meg őket.

			•Add össze, hogy melyik táblázatban mennyit jelöltél be, így megkapod, hogy melyik illik rád a legjobban.

							éleslátó

						
							
							jövőorientált

						
							
							pontos

						
					

					
							
							életvidám

						
							
							kalandvágyó

						
							
							rendezett

						
					

					
							
							elfogadó

						
							
							kapcsolat­orientált

						
							
							rendszerezett

						
					

					
							
							előrelátó

						
							
							készséges

						
							
							romantikus

						
					

					
							
							energikus

						
							
							kétkedő

						
							
							segítőkész

						
					

					
							
							erkölcsre érzékeny

						
							
							kezdeményező

						
							
							sikeres

						
					

					
							
							erős

						
							
							kifejező

						
							
							spontán

						
					

					
							
							erős akaratú

						
							
							kitartó

						
							
							szerény/­visszafogott

						
					

					
							
							érzékeny

						
							
							kíváncsi

						
							
							szeretetteljes

						
					

					
							
							érzéki

						
							
							konfrontatív

						
							
							szervezett

						
					

					
							
							érzelemgazdag

						
							
							kötelességtudó

						
							
							szkeptikus

						
					

					
							
							érzelmeit kimutató

						
							
							kreatív

						
							
							szókimondó

						
					

					
							
							érzelmes

						
							
							laza

						
							
							szorongó

						
					

					
							
							esztétikára érzékeny

						
							
							lelkiismeretes

						
							
							tájékozott

						
					

					
							
							extrovertált

						
							
							logikus

						
							
							találékony

						
					

					
							
							fantáziadús

						
							
							lojális

						
							
							támogató

						
					

					
							
							fegyelmezett

						
							
							másokra figyelő

						
							
							tapintatos

						
					

					
							
							felelősség­teljes

						
							
							megbízható

						
							
							túláradó

						
					

					
							
							felkészült

						
							
							megfigyelő

						
							
							túlvédő

						
					

					
							
							fesztelen

						
							
							megfontolt

						
							
							türelmes

						
					

					
							
							fókuszált

						
							
							megnyerő

						
							
							türelmetlen

						
					

					
							
							független

						
							
							mély érzésű

						
							
							védelmező

						
					

					
							
							gátlásoktól mentes

						
							
							motiváló

						
							
							versengő

						
					

					
							
							gondoskodó

						
							
							művelt

						
							
							vonzó

						
					

					
							
							gyakorlatias

						
							
							nagylelkű

						
							
							zárkózott

						
					

				
			

		

	
		
			
				
					
					
				
				
					
							
							A 1-es típus jellemzői

						
					

					
							
							lelkiismeretes

						
							
							perfekcionista

						
					

					
							
							igazságos

						
							
							pontos

						
					

					
							
							őszinte

						
							
							fegyelmezett

						
					

					
							
							erkölcsre érzékeny

						
							
							megfontolt

						
					

					
							
							rendezett

						
							
							alapos

						
					

					
							
							rendszerezett

						
							
							gyakran használja a „kell” szót

						
					

				
			

		

	
		
			
				
					
					
				
				
					
							
							A 2-es típus jellemzői

						
					

					
							
							szeretetteljes

						
							
							másokra figyelő

						
					

					
							
							gondoskodó

						
							
							túlvédő

						
					

					
							
							figyelmes

						
							
							kapcsolat­orientált

						
					

					
							
							érzelmeit kimutató

						
							
							önfeláldozó

						
					

					
							
							jó hallgató

						
							
							vonzó

						
					

					
							
							segítőkész

						
							
							támogató

						
					

				
			

		

	
		
			
				
					
					
				
				
					
							
							A 3-as típus jellemzői 

						
					

					
							
							alkalmazkodó

						
							
							imázstudatos

						
					

					
							
							ambiciózus

						
							
							türelmetlen

						
					

					
							
							megnyerő

						
							
							motiváló

						
					

					
							
							dinamikus

						
							
							szervezett

						
					

					
							
							fókuszált

						
							
							népszerű

						
					

					
							
							célorientált

						
							
							sikeres

						
					

				
			

		

	
		
			
				
					
					
				
				
					
							
							A 4-es típus jellemzői

						
					

					
							
							esztétikára érzékeny

						
							
							érzelemgazdag

						
					

					
							
							

							kreatív

						
							
							fantáziadús

						
					

					
							
							művelt

						
							
							intenzív

						
					

					
							
							mély érzésű

						
							
							romantikus

						
					

					
							
							érzelmes

						
							
							érzékeny

						
					

					
							
							kifejező

						
							
							egyedi

						
					

				
			

		

	
		
			
				
					
					
				
				
					
							
							Az 5-ös típus jellemzői

						
					

					
							
							intellektuális

						
							
							megfigyelő

						
					

					
							
							kíváncsi

						
							
							éleslátó

						
					

					
							
							tájékozott

						
							
							zárkózott

						
					

					
							
							innovatív

						
							
							önreflektív

						
					

					
							
							intelligens

						
							
							önálló

						
					

					
							
							logikus

						
							
							nem érzelgős

						
					

				
			

		

	
		
			
				
					
					
				
				
					
							
							A 6-os típus jellemzői

						
					

					
							
							szorongó

						
							
							lojális

						
					

					
							
							óvatos

						
							
							kitartó

						
					

					
							
							együttérző

						
							
							felkészült

						
					

					
							
							kételkedő

						
							
							felelősség­teljes

						
					

					
							
							kötelességtudó

						
							
							szkeptikus

						
					

					
							
							hűséges

						
							
							megbízható

						
					

				
			

		

	
		
			
				
					
					
				
				
					
							
							A 7-es típus jellemzői

						
					

					
							
							kalandvágyó

						
							
							optimista

						
					

					
							
							energikus

						
							
							előrelátó

						
					

					
							
							extrovertált

						
							
							nyugtalan

						
					

					
							
							túláradó

						
							
							spontán

						
					

					
							
							életvidám

						
							
							beszédes

						
					

					
							
							jövőorientált

						
							
							gátlásoktól mentes

						
					

				
			

		

	
		
			
				
					
					
				
				
					
							
							A 8-as típus jellemzői

						
					

					
							
							nagylelkű

						
							
							védelmező

						
					

					
							
							versengő

						
							
							találékony

						
					

					
							
							konfrontatív

						
							
							szókimondó

						
					

					
							
							határozott

						
							
							erős

						
					

					
							
							független

						
							
							erős akaratú

						
					

					
							
							hatalomközpontú

						
							
							kezdeményező

						
					

				
			

		

	
		
			
				
					
					
				
				
					
							
							A 9-es típus jellemzői

						
					

					
							
							elfogadó

						
							
							békés

						
					

					
							
							készséges

						
							
							befogadó

						
					

					
							
							oldott

						
							
							érzéki

						
					

					
							
							gyakorlatias

						
							
							szerény/­visszafogott

						
					

					
							
							laza

						
							
							egyszerű

						
					

					
							
							türelmes

						
							
							fesztelen

						
					

				
			

			

		

	
		
			2. Az enneagram alapfogalmai egyszerűen

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			Az enneagramban olyan sok szakkifeje­zéssel találkozhatunk, hogy hirtelen az az érzésünk támad, képtelenség felfogni. Íme, egy kis segédlet, amely tartalmazza a könyvben és más, az enneagrammal kapcsolatos írásokban használt kifejezéseket és magyarázataikat, és amelyekhez – ha bizonytalan vagy – bármikor vissza­lapozhatsz.

			Az enneagram szimbolikája

			Először is, vegyük szemügyre magát a szimbólumot. Az enneagram szimbóluma három részből áll:

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			A kör: a kör a teljességet, az egészet, az összességet, a kezdetet és a véget szimbolizálja.

			A háromszög: a háromszög három pontja az aktív (3-as típus), a passzív (9-es típus) és a békéltető (6-os típus) erejét jelképezi.

			A koncepció értelmezéséhez gondolatban látogassunk el egy teniszpályára. Az ütő játékos az aktív, a labda pedig, amelynek mozgása a teniszezőtől függ, a passzív erő. A teniszütő a játékos aktivitása és a labda passzivitása közötti békéltető vagy semlegesítő erő. Ugyanez a koncepció, a három pont vagy állomás, jelenik meg az enneagram körén is.

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			A hexagram: a hexagram az enneagram szimbólumnak az a hat pontja, amely a háromszög három pontjával együtt az enneagram kilenc pontját alkotja.

			Kapcsolódik a szúfi hagyományból eredeztethető ún. „hét törvényhez” is. Ez a könyv azonban nem erről szól – ha érdekel, guglizd meg!

			A triádok

			Az enneagram szimbólumában benne vannak a triádok (egyes szakirodalmakban triászok – a szerk.) – a test, a gondolkodás és az érzelmek központjai is.1 A három központ az egyes típusok elsődleges sérüléseinek területeit jelképezi. A test- vagy ösztönközpontú típusok cselekvés­orientáltak, a fejközpontú típusok a gondolkodásra, míg a szívközpontú típusok az érzelmekre koncentrálnak. Ahogyan egyre integráltabbá válsz, kapcsolódni tudsz mindhárom központ egészségesebb aspektusaihoz.

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			A test/­cselekvés triádja: a 8-as, a 9-es és az 1-es típus. Ezek a cselekvés­orientált típusok, akiknek a zsigerből jövő harag kifejezésével vagy elfojtásával akad gondjuk. Autonómiára van szükségük, mivel különböző módon reagálnak a valóságra.

			A fej/­gondolkodás triádja: az 5-ös, a 6-os és a 7-es típus. Ezek a típusok a gondolkodásra koncentrálnak, és kisebb hangsúlyt fektetnek a másik két központra. A fókusz náluk a mélyen gyökerező, félelemből fakadó szorongáson van, emiatt biztonságot és a védelmet keresnek.

			A szív/­érzelmek triádja: a 2-es, a 3-as és a 4-es típus, akik elsősorban az érzelmekre, az énképükre és az idealizált személyiségekre koncentrálnak. Amikor úgy érzik, nem tudnak olyanok lenni, mint amilyen identitásra vágynak, szégyenérzet uralkodik el rajtuk.

			Segít megérteni a dinamikát, ha tudod, hogy a típusod melyik központba tartozik. Ez azonban nem azt jelenti, hogy ha például gondolkodó típus vagy, akkor nem érzel semmit. Csak arra utal, hogy hajlamos vagy az érzelmeken is gondolkodni, míg a szívközpontú típusokban jobban tudatosulnak az érzéseik, és inkább a szívükre hallgatnak, mint az eszükre. A test vagy harag típusokra jellemző, hogy vagy túlzottan szabadjára engedik a dühüket, vagy megpróbálják elfojtani, és először cselekednek, és valószínűleg csak később gondolkodnak vagy éreznek.

			Az enneagrammal való munka azonban elvezet minket oda, hogy mindhárom központunkon keresztül jelen tudjunk lenni a világban, és nem korlátozzuk magunkat egyetlen típusra, és mondjuk például, hogy „én gondolkodó típus vagyok”.

			

			
				
						1 Ezek a kifejezések a Riso/­Hudson triádokat bemutató leírásaiból származnak. Riso and Hudson: The Wisdom of the Enneagram (Az enneagram bölcsessége. Budapest, 2025, Park Kiadó.)


				

			
		

	
		
			Milyen vagy? Cselekvő, gondolkodó, érző?

			Melyik triádban (testi, gondolkodó, érző) található a típusod?

			Íme, egy kis segítség: melyik mondat illik leginkább rád?

			•Ha nyomás alatt vagyok, a probléma megoldása érdekében azonnal cselekedni kezdek, vagy éppen ellenkezőleg, szándékosan kerülöm a cselekvést, és azt mondom: „Majd valamikor megcsinálom…”

			•Nyomás alatt átgondolom, mit tegyek, megtervezem a következő lépést, és azt mondom: „Úgy gondolom…”

			•Nyomás alatt sok időt fordítok arra, hogy átérezzem a fájdalmat és a kellemetlenséget, és általában a következő szavakat használom: „Úgy érzem…”

			Figyeld meg magadat a következő néhány napban, hogy lásd, miként közelíted meg a különféle helyzeteket. A „cselekvő” típusok általában az 1-es, a 8-as és a 9-es. A „gondolkodók” az 5-ösök, a 7-esek és a 9-esek, míg az „érzelmes” típusok a 2-esből, 3-asból és a 4-esből kerülnek ki.

			A tritype-elmélet

			Katherine Fauvre 1994-ben kezdte kidolgozni az ún. tritype elméletét, amely további kapukat nyit meg az enneagram világában. A tritype-elmélet szerint mindhárom központban van egy domináns típusunk: fej/­gondolkodás, szív/­érzés, test/­cselekvés.

			A modell azokat a viselkedés­módokat és motivációkat vizsgálja, amelyek 27 lehetséges kombinációból erednek, és amely során minden tritype egy új típust alkot. Lehet, hogy például te enneagram 6-os (domináns fej típus) vagy domináns 9-es típusú testközponttal és domináns 4-es típusú szívközponttal – azaz (6, 9, 4) tritype vagy. Mivel ebben a halmazban a legkevésbé domináns a 4-es, ezért annak a megküzdési mechanizmusait ritkábban használod, ám azok mégis hatással vannak a másik két aspektusra. A 6-os típus aspektusai lesznek a legszembe­tűnőbbek. A tritype három típusa felerősíti közös tulajdonságaikat, és csökkentik azokat, amelyek nem közösek bennük.

			A szülői oldalról közelítve, tegyük fel, hogy te 5-ös, míg gyermeked 2-es típus. Bár te és gyermeked nem ugyanabba a típusba tartoztok, ha a te tritype-od (5, 2, 9), akkor a 2-es típus vonatkozásában van közös pont a gyermekeddel. A tritype-elmélete mondhatni külön tudomány, de szülői stílusod vizsgálatakor érdemes szem előtt tartani. A www.katherinefauvre.com/enneagram­tritypetest oldalon kitöltheted a tesztet.

			Szárnyak

			Nem kell csapkodni – a szárnyak csak a típusod két oldalán szereplő számokat jelölik, amelyek szintén befolyásolják a viselkedésedet.

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			Ha te például az 1-es típusba tartozol, akkor a szárnyad 9-es vagy 2-es lesz, de az is lehet, hogy mindkettő – míg olyanok is vannak, akiknek nincs szárnyuk. Ha 9-es szárnnyal rendelkező 1-es vagy, akkor az azt jelenti, hogy a 9-es típus néhány vonását is magadban hordozod, de nem cipeled magaddal a 9-esekre jellemző mély sebeket.

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			Ezen az illusztráción azt láthatjuk, hogy az 1-es típusnak van egy 9-es és egy 2-es szárnya is

			[image: Szürke vonalakból álló, átfedő, szabálytalan sokszög alakzat fehér háttéren.

Description generated by AI]

			A kép azt mutatja, hogy lehet két egyforma szárnyunk, vagy lehet az egyik erősebb, a másik gyengébb, és az is előfordul, hogy valakinek nincsenek szárnyai

			

			Míg az egyén enneagramtípusa egész élete során ugyanaz, a szárnyak erősödhetnek, gyengülhetnek vagy akár meg is változhatnak. Vannak helyzetek, amikor bizonyos szárnyak jobban megnyilvánulnak. Lehet például, hogy 8-as típus vagy, aki otthon inkább a gondoskodó 9-es szárnyát mutatja, de a munkahelyeden inkább a karizmatikus 7-es jön elő belőled.

			Integráció és dezintegráció

			Ezek a kifejezések arra vonatkoznak, hogy mennyire vagyunk érzelmileg és mentálisan egészségesek – vagyis hogy mi mennyire tudatosul vagy nem tudatosul bennünk. Ahogy az integrált és kevésbé integrált állapotok között váltogatunk, viselkedésünk is ennek megfelelően változik. Amikor típusunk alacsonyabb tudatosság­szintjeiről indulunk ki, túlzott szorongásaink vagy rögzüléseink dominánsabbá válnak, és nagyobb kontrollt gyakorolnak felettünk és viselkedésünk felett. Amikor egészségesebb vagyunk, integráltabb énünket követjük, félelmeink és a belőlük fakadó rögzüléseink kevésbé irányítanak minket, és jobban sikerül típusunk kedvező adottságait a felszínre hozni. Az egyén integráltságának és dezinteg­ráltságának mértéke magyarázhatja az azonos típusú személyek közötti különbségek egy részét. Egy integrált (egészséges/­tudatos) 8-as típus például nagyon eltérően viselkedik, mint egy dezintegrált (egészségtelen/­nem tudatos) 8-as.

			Russ Hudson és a néhai Don Riso kilenc integrációs szintet írt le. Attól függően, hogy mi történik a világunkban, feljebb vagy lejjebb léphetünk ezeken a szinteken, bár általában traumatikus esemény szükséges ahhoz, hogy az átlagos szintek valamelyikéről a dezintegrált szintekre csússzunk le.

			A legtöbbünk a három „átlagos” szinten mozog, és csak kevesebb, mint 10 százalékunk van az „integrált” szinten. Érdekes módon, ha össze­hasonlítjuk egy adott típus dezintegrált és integrált verzióját, azt láthatjuk, hogy a két szinten teljesen ellentétes viselkedés valósul meg. Például a dezintegrált személy, aki általában a gyengékre vadászik, egyszer csak integrálttá válik, és onnantól kezdve az áldozatok segítője lesz. Vagy lehet, hogy a (dezintegráltan) büszke, már-már dölyfös egyének a fejlődésünk során az integrált szintet elérve alázatossá válnak. Akkor léphetünk át a dualitáson, ha képesek leszünk a büszkeségünket és az alázatosságunkat ítélkezés nélkül megőrizni. (Ábra a következő oldalon.)

			[image: Szürke vonalakból álló, átfedő, szabálytalan sokszög alakzat fehér háttéren.

			A nyújtózás és elengedés vonalai

			Ez úgy hangzik, mint valami edzésprogram, igaz?2 Az is, csak éppen nem fizikai értelemben. Az enneagram sokkal több, mint csupán egy szám, és ebben az esetben a típusodat más típusokkal összekötő vonalak jelzik a lehetőséget arra, hogy további erőforrásokat szerezve még kiegyen­súlyozottabbá válj.

			A saját típusunkhoz tartozó vonalakkal összekötött típusok aspektusaihoz könnyebben hozzáférünk. Hajlamosak vagyunk a jelenlegi integrációs vagy tudatossági szintünknek megfelelően elmozdulni feléjük, kivéve, hogy tudatosan odafigyelünk arra, hogy az általuk képviselt magasabb aspektusok felé mozduljunk el. Tegyük fel, hogy 4-es típus vagy. Stressz vagy nyomás alatt a 2-es vagy 1-es típus kevésbé tudatos aspektusai felé mozdulhatsz el (lásd a vonalak irányát az enneagram szimbólumán). Ha viszont integrált vagy, akkor ezeknek a típusoknak az egészségesebb aspektusai fognak megnyilvánulni benned.

			[image: Szürke vonalakból álló, átfedő, szabálytalan sokszög alakzat fehér háttéren.

			Nyújtózási vonalak

			Nyújtózási vonalak: azokat a vonalakat, amelyek az egyik típus felé haladnak (a nyilak irányába) nyújtózási vonalaknak nevezzük. Miért? Mert azokat a kihívásokat jelzik, amelyekkel dolgozhatsz/­amelyek felé nyújtózhatsz. Az a típus, amelyhez kapcsolódnak, az az ún. nyújtózási pont – ahová akkor kerülsz, ha nyomás vagy stressz alatt állsz. Például a 9-es, akinek meg kell tanulnia kiállni magáért, annak a nyújtózási pontja a 6-osban van, mert ott tanulhatja meg, hogy kiálljon magáért és bátorságot merítsen a változáshoz – ahogyan az integrált 6-os viselkedik.

			[image: Szürke vonalakból álló, átfedő, szabálytalan sokszög alakzat fehér háttéren.

			A 8-as a 2-es típus nyújtózási pontja

			[image: Szürke vonalakból álló, átfedő, szabálytalan sokszög alakzat fehér háttéren.

			Az elengedés vonalai

			Az elengedés vonalai: azokat a vonalakat, amelyek eltávolodnak egy típusból, az elengedés vonalainak nevezzük. Miért? Azért, mert ezek azt a helyet jelzik, amelyeken keresztül elengedheted azt, ami nem szolgál téged. Amelyhez kapcsolódik, az a típus ún. elengedési pontja: ide kerülsz, amikor nyugodtabb vagy. Például a 7-es elengedési pontja az 5-ös, ahol lelassul és mélyebben tud egy kérdésre, problémára vagy felső énjére fókuszálni, azaz kevésbé lesz szétszórt.

			[image: Szürke vonalakból álló, átfedő, szabálytalan sokszög alakzat fehér háttéren.

			A 2-es típus elengedési pontja a 4-es

			Ösztönös hajtóerők

			Az ösztönös hajtóerők,3 más néven „altípusok” tanulmányozása rendkívül érdekes, amely beépíthető az enneagram rendszerébe, de önálló eszközként is alkalmazható. Ez egy másik magyarázat arra, hogy miért tűnnek másnak és viselkedhetnek másként az azonos típusba tartozók. Az ösztönös hajtóerők témájával ebben a könyvben nem fogunk részletesen foglalkozni, de ettől függetlenül ez is egy olyan dolog, amit érdemes szem előtt tartani az enneagram további tanulmányozása során.

			[image: Szürke vonalakból álló, átfedő, szabálytalan sokszög alakzat fehér háttéren.

			Az ösztönös hajtóerők hatása

			Az ösztönös hajtóerők sokkal erősebben irányítják viselkedésünket, mint a gondolataink vagy az érzelmeink, annak ellenére, hogy hatásuk többnyire tudat alatt érvényesül.

			[image: ]

			Enneagram­típusunk és az ösztönös hajtóerők hatása

			Megjegyzés: Ebben a példában mindhárom ösztön azonos mértékű, ilyen azonban csak ritkán fordul elő. Korábban ösztönös késztetéseink biztosították fajunk biztonságát és túlélésünket. Az állatoknál ezek mindmáig egyértelműen megfigyelhetők.

			Az ösztönös hajtóerők a következők:

			Önfenntartó ösztön: a fizikai önmagunkat illető aggodalom. Ahhoz, hogy védve legyünk, szükségünk van otthonra, anyagiakra, kényelemre, valamint foglalkoznunk kell a testünkkel is. (Ez az ösztön ennek ellenkezőjében – azaz önel­hanya­golás­ban – is megnyilvánulhat.) A fizikai javak birtoklása tehát biztonságot és védelmet nyújt. Dezintegrált állapotunkban azonban átesünk a ló túloldalára, és elkezdjük felhalmozni a forrásokat.

